**Punjabi**

ਕੀ ਵਾਪਰ ਰਿਹਾ ਹੈ

ਕੌਂਸਲ ਮਾਰਕੀਟ ਦੀ ਮਾਲਕ ਨਹੀਂ ਹੈ ਅਤੇ ਕੌਂਸਲ ਦੀ ਪਰੈਸਟਨ ਮਾਰਕੀਟ ਅਹਾਤੇ (Preston Market Precinct) ਵਾਸਤੇ ਨਵੀਂ ਯੋਜਨਾਬੰਦੀ ਦੇ ਨਿਯਮਾਂ ਬਾਰੇ ਫੈਸਲਾ ਕਰਨ ਵਿੱਚ ਕੋਈ ਰਸਮੀਂ ਭੂਮਿਕਾ ਨਹੀਂ ਹੈ, ਇਹ ਭੂਮਿਕਾ ਰਾਜ ਸਰਕਾਰ (ਵਿਕਟੋਰੀਅਨ ਪਲਾਨਿੰਗ ਅਥਾਰਟੀ) ਦੀ ਹੈ।

ਪਰੈਸਟਨ ਮਾਰਕੀਟ ਅਹਾਤੇ ਵਾਸਤੇ ਕੌਂਸਲ ਦੇ ਉਦੇਸ਼ਾਂ ਨੂੰ ਸਪੱਸ਼ਟ ਰੂਪ ਵਿੱਚ ਸਾਡੀ ‘ਹਾਰਟ ਆਫ ਪਰੈਸਟਨ’ ਰਿਪੋਰਟ ਵਿੱਚ ਨਿਰਧਾਰਤ ਕੀਤਾ ਗਿਆ ਹੈ, ਜੋ ਕਿ ਭਾਈਚਾਰੇ ਨਾਲ ਪਿਛਲੇ ਸੰਵਾਦ (engagement) ਉੱਤੇ ਆਧਾਰਿਤ ਸੀ।

ਮੱਧ ਜੂਨ ਤੋਂ ਲੈ ਕੇ ਮੱਧ-ਜੁਲਾਈ 2021 ਤੱਕ, ਵਿਕਟੋਰੀਅਨ ਪਲਾਨਿੰਗ ਅਥਾਰਟੀ (VPA) ਨੇ ਪਰੈਸਟਨ ਮਾਰਕੀਟ ਅਤੇ ਇਸ ਦੇ ਆਸ-ਪਾਸ ਦੇ ਸਥਾਨ ਦੇ ਭਵਿੱਖ ਵਿੱਚ ਪੁਨਰ-ਵਿਕਾਸ ਵਾਸਤੇ ਤਜਵੀਜ਼ ਕੀਤੇ ਯੋਜਨਾਬੰਦੀ ਨਿਯਮਾਂ ਬਾਰੇ ਜਨਤਾ ਨਾਲ ਸਲਾਹ-ਮਸ਼ਵਰਾ ਕੀਤਾ ਸੀ।

ਕੌਂਸਲ ਨੇ VPA ਦੇ ਖਰੜਾ ਯੋਜਨਾਬੰਦੀ ਨਿਯਮਾਂ ਦਾ ਆਪਣੇ ਉਦੇਸ਼ਾਂ ਦੇ ਮੱਦੇ-ਨਜ਼ਰ ਮੁਲਾਂਕਣ ਕੀਤਾ ਹੈ, ਅਤੇ ਇਸ ਨੂੰ ਮਾਰਕੀਟ ਅਤੇ ਇਸਦੇ ਆਸ-ਪਾਸ ਦੇ ਸਥਾਨ ਦੇ ਭਵਿੱਖ ਬਾਰੇ ਗੰਭੀਰ ਸ਼ੰਕੇ ਹਨ। ਇਹਨਾਂ ਵਿਚ ਸ਼ਾਮਲ ਹਨ:

* 80% ਮਾਰਕੀਟ ਨੂੰ ਢਾਹਿਆ ਜਾ ਸਕਦਾ ਹੈ
* ਮਾਰਕੀਟ ਦੀਆਂ ਵਿਰਾਸਤੀ ਕਦਰਾਂ ਵਾਸਤੇ ਸੁਰੱਖਿਆ ਕਮਜ਼ੋਰ ਹੈ
* ਮਾਰਕੀਟ ਦੇ ਸਮਾਜਕ ਅਤੇ ਸੱਭਿਆਚਾਰਕ ਕੰਮਾਂ (functions) ਵਾਸਤੇ ਕੋਈ ਸੁਰੱਖਿਆ ਨਹੀਂ ਹੈ
* ਮਾਰਕੀਟ ਦੀ ਚੱਲ ਰਹੀ ਵਰਤੋਂ ਵਾਸਤੇ ਕੋਈ ਸੁਰੱਖਿਆ ਨਹੀਂ ਹੈ
* ਮੌਜੂਦਾ ਕਾਰੋਬਾਰੀਆਂ ਨੂੰ ਮਾਰਕੀਟ ਵਿੱਚ ਕਿਸੇ ਭਵਿੱਖ ਦੀ ਗਰੰਟੀ ਨਹੀਂ ਦਿੱਤੀ ਜਾਂਦੀ
* ਇਸ ਟਿਕਾਣੇ ਵਾਸਤੇ ਵਿਕਾਸ ਬਹੁਤ ਸੰਘਣਾ ਹੋਵੇਗਾ, ਜਿਸ ਵਿੱਚ ਬਹੁਤ ਜ਼ਿਆਦਾ ਨਵੇਂ ਵਸਨੀਕ ਅਤੇ ਕਾਰਾਂ ਹੋਣਗੀਆਂ।

ਕੌਂਸਲ ਨੇ VPA ਨੂੰ ਦਿੱਤੀ ਇੱਕ ਸੌਂਪਣੀ ਵਿੱਚ ਆਪਣੇ ਸ਼ੰਕਿਆਂ ਨੂੰ ਬਿਆਨ ਕੀਤਾ ਹੈ, ਜਿਸ ਨੂੰ ਔਨਲਾਈਨ ਏਥੇ ਦੇਖਿਆ ਜਾ ਸਕਦਾ ਹੈ: <https://www.yoursaydarebin.com.au/PrestonMarket>

ਕੌਂਸਲ ਦੀ ਸੌਂਪਣੀ ਵਿੱਚ ਕੀ ਹੈ

ਕੁਝ ਮੁੱਖ ਚੀਜ਼ਾਂ ਜੋ ਕੌਂਸਲ ਚਾਹੁੰਦੀ ਹੈ, ਇਹ ਹਨ:

* ਮਾਰਕੀਟ ਨੂੰ ਜਗ੍ਹਾ ਦੇ ਅੰਦਰ ਇਸ ਦੇ ਵਰਤਮਾਨ ਟਿਕਾਣੇ ਵਿੱਚ ਹੀ ਰੱਖਣਾ
* ਯਕੀਨੀ ਬਣਾਉਣਾ ਕਿ ਕਿਫਾਇਤੀ ਤਾਜ਼ੇ ਅਤੇ ਵੰਨ-ਸੁਵੰਨੇ ਭੋਜਨ ਵਾਸਤੇ ਇੱਕ ਸਥਾਨ ਵਜੋਂ, ਮਾਰਕੀਟ ਦੀ ਵਰਤੋਂ ਨਿਰੰਤਰ ਜਾਰੀ ਰਹੇ, ਜੋ ਉੱਤਰੀ ਮਹਾਂਨਗਰ ਭਾਈਚਾਰੇ ਦੀਆਂ ਲੋੜਾਂ ਪੂਰੀਆਂ ਕਰਦੀ ਹੈ
* ਮੌਜੂਦਾ ਕਾਰੋਬਾਰੀਆਂ ਦੀ ਰੱਖਿਆ ਕਰਨਾ ਤਾਂ ਜੋ ਉਹ ਪੁਨਰ-ਵਿਕਾਸ ਦੌਰਾਨ ਅਤੇ ਭਵਿੱਖ ਵਿੱਚ ਵੀ ਕਾਰੋਬਾਰ ਚਲਾਉਣਾ ਜਾਰੀ ਰੱਖ ਸਕਣ।
* ਅਹਾਤੇ ਦੇ ਅੰਦਰ ਤਜਵੀਜ਼ ਕੀਤੀ ਬਸੇਰਾ ਘਣਤਾ ਨੂੰ ਅਤੇ ਇਮਾਰਤਾਂ ਦੀਆਂ ਉਚਾਈਆਂ ਨੂੰ ਘਟਾਉਣਾ।

ਪ੍ਰਕਿਰਿਆ ਵਿੱਚ ਅਗਲੇ ਕਦਮ

VPA ਦਾ ਸਲਾਹ-ਮਸ਼ਵਰਾ ਹੁਣ ਬੰਦ ਹੋ ਗਿਆ ਹੈ, ਅਤੇ ਉਹ ਸੌਂਪੇ ਗਏ ਸੁਝਾਵਾਂ ’ਤੇ ਗੌਰ ਕਰਨਗੇ ਅਤੇ ਫੈਸਲਾ ਕਰਨਗੇ ਕਿ ਕੀ ਉਹਨਾਂ ਦੇ ਖਰੜਾ ਯੋਜਨਾਬੰਦੀ ਨਿਯਮਾਂ ਵਿੱਚ ਕੋਈ ਤਬਦੀਲੀਆਂ ਕੀਤੀਆਂ ਜਾਣਗੀਆਂ ਜਾਂ ਨਹੀਂ। ਫੇਰ VPA ਨਿਪਟਾਰਾ ਨਾ ਹੋਈਆਂ ਸੌਂਪਣੀਆਂ ਇੱਕ ਸਟੈਂਡਿੰਗ ਅਡਵਾਈਜ਼ਰੀ ਕਮੇਟੀ (ਮਾਹਰਾਂ ਦਾ ਇੱਕ ਪੈਨਲ) ਨੂੰ ਭੇਜਣ ਦਾ ਫੈਸਲਾ ਕਰ ਸਕਦੀ ਹੈ ਜਿੱਥੇ ਭਾਈਚਾਰਾ ਇੱਕ ਸੁਤੰਤਰ ਬਾਡੀ ਕੋਲ ਆਪਣੀ ਗੱਲ ਕਹਿ ਸਕਦਾ ਹੈ। ਇੱਕ ਸਟੈਂਡਿੰਗ ਅਡਵਾਈਜ਼ਰੀ ਕਮੇਟੀ ਦੀ ਸੁਣਵਾਈ ਸੰਭਾਵੀ ਤੌਰ ’ਤੇ ਨਵੰਬਰ 2021 ਦੇ ਸ਼ੁਰੂ ਵਿੱਚ ਹੋਣੀ ਨਿਯਤ ਹੋਈ ਹੈ।

ਕੌਂਸਲ ਚਾਹੁੰਦੀ ਹੈ ਕਿ VPA ਸਾਡੇ ਸ਼ੰਕਿਆਂ ਨੂੰ ਹੱਲ ਕਰੇ ਅਤੇ ਤਜਵੀਜ਼ ਕੀਤੇ ਯੋਜਨਾਬੰਦੀ ਨਿਯਮਾਂ ਵਿੱਚ ਜ਼ਿਕਰਯੋਗ ਤਬਦੀਲੀ ਕਰੇ। ਅਤੇ ਫੇਰ, ਕੌਂਸਲ ਚਾਹੁੰਦੀ ਹੈ ਕਿ VPA ਯੋਜਨਾਬੰਦੀ ਨਿਯਮਾਂ ਨੂੰ ਅੰਤਿਮ ਰੂਪ ਦੇਣ ਤੋਂ ਪਹਿਲਾਂ ਭਾਈਚਾਰੇ ਨਾਲ ਦੁਬਾਰਾ ਸਲਾਹ-ਮਸ਼ਵਰਾ ਕਰੇ।

ਤੁਸੀਂ ਪਰੈਸਟਨ ਮਾਰਕੀਟ ਦੀ ਰੱਖਿਆ ਕਰਨ ਲਈ ਅਜੇ ਵੀ ਡੇਰਾਬਿਨ ਪਟੀਸ਼ਨ ਉੱਤੇ [ਏਥੇ](https://www.change.org/p/minister-for-planning-protect-preston-market?utm_source=share_petition&utm_medium=custom_url&recruited_by_id=6aa483d0-b321-11e9-96cf-01f954884d86) ਦਸਤਖਤ ਕਰ ਸਕਦੇ ਹੋ ਅਤੇ ਤੁਸੀਂ ਆਪਣੇ ਸ਼ੰਕੇ ਜ਼ਾਹਰ ਕਰਨ ਲਈ ਮੰਤਰੀ ਸਾਹਿਬ ਅਤੇ ਸਥਾਨਕ ਐੱਮ.ਪੀ. ਨੂੰ [ਏਥੇ](https://www.richardwynne.com.au/contact-2/) ਲਿਖ ਸਕਦੇ ਹੋ।

ਇਸ ਪ੍ਰਕਿਰਿਆ ਵਿੱਚ ਅਗਲੇ ਕਦਮਾਂ ਬਾਰੇ ਕਿਸੇ ਵੀ ਸਵਾਲਾਂ ਵਾਸਤੇ ਕਿਰਪਾ ਕਰਕੇ VPA ਨਾਲ ਸਿੱਧੇ ਤੌਰ ’ਤੇ (<https://engage.vic.gov.au/preston-market-precinct>) ਸੰਪਰਕ ਕਰੋ।

ਕੌਂਸਲ ਭਾਈਚਾਰੇ ਵਾਸਤੇ ਵਕਾਲਤ ਕਰਨੀ ਜਾਰੀ ਰੱਖੇਗੀ, ਅਤੇ ਤੁਸੀਂ ਵਧੇਰੇ ਜਾਣਕਾਰੀ ਵਾਸਤੇ ਸਾਡੇ ਨਾਲ ਸੰਪਰਕ ਕਰ ਸਕਦੇ ਹੋ:

ਬਹੁ-ਭਾਸ਼ੀ ਟੈਲੀਫ਼ੋਨ ਲਾਈਨ: 03 8470 8470